21 Ke boammaaruri gore, ga go sepe sa dilo tseno tse Jehofa a bontshang boikokobetso ka tsone—go nna bonolo, go iketleeletsa go reetsa, go nna pelotelele, go nna tekatekano—se se kayang gore Jehofa o itlhokomolosa melaometheo ya gagwe e e siameng. Baruti ba Labokeresete ba ka tswa ba akanya gore ba a bo ba le tekatekano fa ba tsikitla ditsebe tsa matsomane a bone ka go nyenyefatsa ditekanyetso tsa ga Jehofa tsa boitsholo. (2 Timotheo 4:3) Mme tshekamelo e batho ba nang le yone ya go letlelela dilo fela ka ntlha ya go letlelela dilo dingwe fela ka gonne di siametse maemo mangwe ga e amane ka gope le go nna tekatekano ga Modimo. Jehofa o boitshepo; ga a ka ke a ba a leswafatsa ditekanyetso tsa gagwe tse di siameng. (Lefitiko 11:44) Ka gone, a re rateng go nna tekatekano ga ga Jehofa ka gonne ruri go supa gore o boikokobetso. A ga o itumedisiwe thata ke go itse gore Jehofa Modimo, yo e leng Motho yo o botlhale go gaisa botlhe mo lobopong, gape o boikokobetso ka tsela e e sa tshwaneng le epe? A bo go itumedisa jang ruri go atamalana le Modimo yo mogolo jalo, mme gone a le bonolo, a le pelotelele e bile a le tekatekano!